title: Organ za Evropske Politične Stranke in Evropske Politične Fundacije Sklep Organa za evropske politične stranke in evropske politične fundacije z dne 24. julija 2020 o javnem dostopu do dokumentov, ki jih ima Organ za evropske politične stranke in evropske politične fundacije 2020/C 258/02

text:
                  6.8.2020

                  SL

                  Uradni list Evropske unije

                  C 258/2

         Organ za Evropske Politične Stranke in Evropske Politične Fundacije Sklep Organa za evropske politične stranke in evropske politične fundacije z
         dne 24. julija 2020
         o javnem dostopu do dokumentov, ki jih ima Organ za evropske politične stranke in evropske politične fundacije
         (2020/C 258/02)
         ORGAN ZA EVROPSKE POLITIČNE STRANKE IN EVROPSKE POLITIČNE FUNDACIJE,
         ob upoštevanju tretjega pododstavka člena 15(3) Pogodbe o delovanju Evropske unije,
         ob upoštevanju Uredbe (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (1), zlasti četrtega pododstavka člena 6(2),
         ob upoštevanju naslednjega:

                     (1)

                     drugi pododstavek člena 1 Pogodbe o Evropski uniji določa pojem javnosti in pravi, da je Pogodba nova stopnja v postopku oblikovanja vse tesnejše zveze med narodi Evrope, v kateri se odločitve sprejemajo čim bolj javno in v kar najtesnejši povezavi z državljani,

                     (2)

                     v skladu z Uredbo (EU) 2018/1725 Evropskega parlamenta in Sveta (2) lahko obdelava in zlasti razkritje osebnih podatkov, ki razkrivajo politična mnenja, škodi fizičnim osebam,

                     (3)

                     Uredba (EU, Euratom) št. 1141/2014 vzpostavlja ravnotežje med načelom preglednosti ter varstvom zasebnih in javnih interesov, tako da so v členu 32 podrobno navedene informacije in dokumenti, za katere se meni, da so bistvenega javnega interesa, kar upravičuje javno razkritje,

                     (4)

                     odobriti bi bilo treba dostop do dokumentov Organa za evropske politične stranke in evropske politične fundacije in pri tem upoštevati, da je treba zaščititi učinkovitost upravnih postopkov in neodvisnost Organa, kot je določeno v členu 6 Uredbe (EU, Euratom) št. 1141/2014,

                     (5)

                     v skladu z načelom sorazmernosti obravnava prošenj za dostop do dokumentov ne bi smela ogroziti izvajanja glavnih nalog in funkcij Organa za evropske politične stranke in evropske politične fundacije, tj. registracije, nadzora in po potrebi nalaganja sankcij evropskim političnim strankam in evropskim političnim fundacijam,

               SPREJEMA NASLEDNJI SKLEP:

            Člen 1
            Namen
            Namen tega sklepa je opredeliti pogoje, omejitve in postopke, v skladu s katerimi organ za evropske politične stranke in evropske politične fundacije (v nadaljnjem besedilu „Organ“) omogoča javni dostop do dokumentov, ki jih ima.

            Člen 2
            Upravičenci do dostopa in področje uporabe

               1.   Vsi državljani Evropske unije in vse fizične ali pravne osebe s prebivališčem ali statutarnim sedežem v eni od držav članic imajo pravico do dostopa do dokumentov Organa ob upoštevanju pogojev, določenih s tem sklepom.

               2.   Organ lahko ob upoštevanju istih pogojev odobri dostop do dokumentov vsem fizičnim ali pravnim osebam, ki nimajo prebivališča ali statutarnega sedeža v eni od držav članic.

               3.   Sklep se uporablja za vse dokumente, ki jih ima Organ, tj. za dokumente, ki jih je organ pripravil ali sprejel in so v njegovi lasti.

            Člen 3
            Izjeme

               1.   Organ zavrne dostop do dokumenta, kadar bi razkritje ogrozilo varstvo:

                           (a)

                           javnega interesa, kar zadeva: javno varnost, obrambo in vojaške zadeve, mednarodne odnose, finančno, monetarno ali ekonomsko politiko Unije ali posamezne države članice;

                           (b)

                           zasebnosti in integritete posameznika, zlasti v skladu z zakonodajo Unije s področja varstva osebnih podatkov; ter

                           (c)

                           zaupnost informacij, ki so zaščitene na podlagi prava Unije.

               2.   Organ zavrne dostop do dokumenta, kadar bi razkritje ogrozilo;

                           (a)

                           varstvo poslovnih ali finančnih interesov fizične ali pravne osebe, vključno z intelektualno lastnino;

                           (b)

                           sodne postopke in/ali pravne nasvete; ter

                           (c)

                           namen inšpekcij, preiskav in revizij.

               3.   Dostop do dokumenta, ki je nastal za notranjo rabo ali pa ga je Organ prejel in se nanaša na zadevo, o kateri odločitev še ni bila sprejeta, se zavrne, če bi razkritje tega dokumenta ogrozilo postopek odločanja Organa.
               Dostop do dokumenta, ki vsebuje mnenja za notranjo rabo v okviru razprav in predhodnih posvetovanj znotraj Organa ali zunaj njega, če je Organ v njih sodeloval, zlasti za izmenjavo mnenj med Organom in Evropskim parlamentom, Svetom in Komisijo, nacionalnimi kontaktnimi točkami ali odborom neodvisnih uglednih oseb, se zavrne tudi po sprejetju odločitve, če bi razkritje dokumenta ogrozilo postopek odločanja organa.

               4.   Organ zavrne dostop do dokumenta, če bi razkritje ogrozilo skladnost evropskih političnih strank in evropskih političnih fundacij z obveznostmi iz Uredbe (EU, Euratom) št. 1141/2014 ali zmožnost organa, da izvaja svoje nadzorne dejavnosti.

               5.   Če velja katera od izjem v tem členu le za dele zahtevanega dokumenta, se drugi deli dokumenta objavijo.

               6.   V primeru odstavkov 2–4 se dostop kljub temu v celoti ali delno odobri, če prevlada javni interes za razkritje.

               7.   Če se prošnja nanaša na dokument, ki ga ima Organ, vendar ni njegov avtor, potem Organ potrdi prejem prošnje in predloži ime osebe, institucije ali organa, na katerega je treba nasloviti prošnjo.

            Člen 4
            Predložitev začetnih prošenj

               1.   Prošnje za dostop do dokumenta Organa morajo biti predložene pisno, v tiskani ali elektronski obliki, v katerem koli uradnem jeziku Unije.

               2.   Vlagatelj ni dolžan navesti razlogov za prošnjo, se pa od njega zahteva, da ob predložitvi prošnje posreduje informacije, kot so ime, naslov in po potrebi funkcija.

               3.   Prošnje naj bodo dovolj natančne in naj jasno opredelijo zahtevani dokument.

               4.   Če prošnja ni dovolj natančna, Organ prosi vlagatelja, da pojasni prošnjo, in mu pri tem pomaga.

               5.   Če se prošnja nanaša na zelo dolg dokument ali na veliko dokumentov, se lahko Organ s prosilcem neuradno posvetuje o primerni rešitvi.

               6.   Kadar ima prošnja široko časovno in/ali materialno področje uporabe in vlagatelj ne pojasni prošnje ali ne sodeluje, lahko Organ prošnjo zavrne, ker bi obravnava take prošnje lahko bistveno vplivala na normalno delovanje Organa.

            Člen 5
            Obravnava začetnih prošenj

               1.   Prošnje za dostop do dokumenta obravnava skupina Organa za preglednost. Takoj po registraciji se vlagatelju pošlje pisno potrdilo o prejemu.

               2.   Organ v 15 delovnih dneh od registracije prošnje ali, kadar je ustrezno, od prejema dodatnih informacij, zahtevanih v skladu s členom 4, odobri dostop do zahtevanega dokumenta ali v pisnem odgovoru navede razloge za popolno ali delno zavrnitev in obvesti vlagatelja o njegovi pravici do vložitve potrdilne prošnje.

               3.   V izjemnih primerih, na primer kadar se prošnja nanaša na zelo dolg dokument ali na veliko dokumentov, se lahko rok iz odstavka 2 podaljša za 15 delovnih dni, če je vlagatelj obveščen vnaprej in se navedejo razlogi.

               4.   Če Organ ne odgovori na začetno prošnjo v predpisanem roku, ima vlagatelj pravico do vložitve potrdilne prošnje.

            Člen 6
            Predložitev potrdilnih prošenj

               1.   V primeru popolne ali delne zavrnitve prvotne prošnje ali v primeru, da ni odgovora na njo, lahko vlagatelj vloži potrdilno prošnjo.

               2.   Potrdilne prošnje se predložijo direktorju Organa v 15 delovnih dneh od prejema odgovora Organa ali, če ni odgovora na začetno prošnjo, do izteka roka za odgovor.

            Člen 7
            Obravnava potrdilnih prošenj

               1.   Organ v 15 delovnih dneh od vložitve potrdilne prošnje odobri dostop do zahtevanega dokumenta ali v pisnem odgovoru navede razloge za popolno ali delno zavrnitev.

               2.   Organ v primeru popolne ali delne zavrnitve vlagatelja obvesti o pravnih sredstvih, ki jih ima na voljo, da to zavrnitev izpodbija, in sicer o vložitvi tožbe ali pritožbi pri Evropskem varuhu človekovih pravic pod pogoji iz členov 263 in 228 Pogodbe o delovanju Evropske unije.

               3.   V izjemnih primerih, na primer kadar se prošnja nanaša na zelo dolg dokument ali na veliko število dokumentov, se lahko rok iz odstavka 2 podaljša za 15 delovnih dni, če je vlagatelj obveščen vnaprej in se navedejo razlogi.

               4.   Če na potrdilno prošnjo v predpisanem roku ni odgovora, se šteje, da je odgovor negativen, vlagatelj pa ima pravico do uporabe pravnih sredstev iz odstavka 2.

            Člen 8
            Dostop po prošnji

               1.   Na podlagi tega sklepa Organu ni treba pripraviti novega dokumenta ali formata ali zbrati dodatnih informacij na zahtevo vlagatelja.

               2.   Organ predloži izvode dokumentov, do katerih je bil dostop odobren, v papirni ali elektronski obliki. Če je dokument obsežen ali neroden za rokovanje, se vlagatelja povabi, naj si ga ogleda na kraju samem.

               3.   Vlagatelju se lahko zaračuna pristojbina za izdelavo in pošiljanje kopij. Ta pristojbina ne presega dejanskih stroškov izdelave in pošiljanja kopij. Vlagatelj je vnaprej obveščen o stroških in se ga vpraša, ali želi nadaljevati postopek. Vpogled na kraju samem, manj kot 20 kopij formata A4 in dostop v elektronski obliki so brezplačni.

               4.   Če je dokument dostopen javnosti, lahko Organ izpolni svojo obveznost odobritve dostopa do zahtevanega dokumenta tako, da vlagatelja obvesti, kje ga lahko pridobi.

            Člen 9
            Razmnoževanje dokumentov

               1.   Dokumenti, objavljeni v skladu s tem sklepom, se ne smejo razmnoževati ali izkoriščati za komercialne namene brez predhodnega pisnega dovoljenja Organa.

               2.   Ta sklep ne posega v veljavne predpise o avtorskih pravicah, ki lahko omejijo pravico tretje strani do razmnoževanja ali izkoriščanja objavljenih dokumentov.

               3.   Organ ne prevzema odgovornosti za nezakonito ali nedovoljeno uporabo, razkritje ali razmnoževanje objavljenih dokumentov.

            Člen 10
            Zlorabe
            Organ zavrne prošnje, ki so zlonamerne ali umetne. To vključuje prošnje, ki jih vložijo posamezniki, ki uporabljajo žaljiv ali grozilen jezik.

            Člen 11
            Začetek veljavnosti
            Ta sklep začne veljati dan po objavi v Uradnem listu Evropske unije.

            V Bruslju, 24. julija 2020

                  Za organ za evropske politične stranke in evropske politične fundacije

               M. ADAM

                  Direktor

            (1)  UL L 317, 4.11.2014, str. 1.

            (2)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).


title: Sklep (EU) 2020/1531 Evropskega parlamenta in Sveta z dne 21. oktobra 2020 o pooblastilu Franciji, da izpogaja, podpiše in sklene mednarodni sporazum o dopolnitvi Pogodbe med Francijo in Združenim kraljestvom Velika Britanija in Severna Irska o gradnji in upravljanju stalne povezave pod Rokavskim prelivom s strani zasebnih koncesionarjev

text:
                  22.10.2020

                  SL

                  Uradni list Evropske unije

                  L 352/4

         SKLEP (EU) 2020/1531 EVROPSKEGA PARLAMENTA IN SVETA
         z dne 21. oktobra 2020
         o pooblastilu Franciji, da izpogaja, podpiše in sklene mednarodni sporazum o dopolnitvi Pogodbe med Francijo in Združenim kraljestvom Velika Britanija in Severna Irska o gradnji in upravljanju stalne povezave pod Rokavskim prelivom s strani zasebnih koncesionarjev
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 91 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         po posvetovanju z Odborom regij,
         v skladu z rednim zakonodajnim postopkom (2),
         ob upoštevanju naslednjega:

                     (1)

                     S pogodbo med Francijo ter Združenim kraljestvom Velika Britanija in Severna Irska o gradnji in upravljanju stalne povezave pod Rokavskim prelivom s strani zasebnih koncesionarjev, podpisano v Canterburyju 12. februarja 1986 (v nadaljnjem besedilu: Pogodba iz Canterburyja), je bila ustanovljena medvladna komisija za nadzor vseh zadev v zvezi z gradnjo in upravljanjem stalne povezave pod Rokavskim prelivom (v nadaljnjem besedilu: medvladna komisija).

                     (2)

                     Do konca prehodnega obdobja, določenega v Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (3) (v nadaljnjem besedilu: prehodno obdobje), je medvladna komisija organ, ki ga je več držav članic zadolžilo za naloge, povezane z varnostjo na železnici v zvezi s stalno povezavo pod Rokavskim prelivom. V ta namen se medvladna komisija šteje za nacionalni varnostni organ v smislu Direktive (EU) 2016/798 Evropskega parlamenta in Sveta (4). V navedeni vlogi medvladna komisija uporablja določbe prava Unije, ki se nanašajo na varnost na železnici in, na podlagi Direktive (EU) 2016/797 Evropskega parlamenta in Sveta (5), interoperabilnost železniškega sistema.

                     (3)

                     Ob koncu prehodnega obdobja bo medvladna komisija postala organ, ki je bil ustanovljen z mednarodnim sporazumom med državo članico, tj. Francijo, in tretjo državo, tj. Združenim kraljestvom Velika Britanija in Severna Irska (v nadaljnjem besedilu: Združeno kraljestvo). Poleg tega, in če v mednarodnem sporazumu, ki bo zavezujoč za Združeno kraljestvo, ne bo drugače določeno, se pravo Unije ne bo več uporabljalo za del stalne povezave pod Rokavskim prelivom pod pristojnostjo Združenega kraljestva.

                     (4)

                     Mednarodni sporazum s tretjo državo o uporabi pravil o varnosti na železnici in pravil o interoperabilnosti železniškega sistema v čezmejnih situacijah lahko vpliva na področje, ki je v veliki meri zajeto s pravom Unije, zlasti z Uredbo (EU) 2016/796 Evropskega parlamenta in Sveta (6) ter direktivama (EU) 2016/797 in (EU) 2016/798. Zato vsak tak sporazum spada v izključno zunanjo pristojnost Unije. Države članice se o takem sporazumu lahko pogajajo ali ga sklenejo le, če jih Unija za to pooblasti v skladu s členom 2(1) Pogodbe o delovanju Evropske unije (PDEU). Poleg tega mora zaradi interakcije z obstoječo zakonodajo Unije tako pooblastilo izdati zakonodajalec Unije v skladu z zakonodajnim postopkom iz člena 91 PDEU.

                     (5)

                     Francija je z dopisom z dne 16. julija 2020 od Unije zahtevala pooblastilo za pogajanja o mednarodnem sporazumu z Združenim kraljestvom, ki bi dopolnil pogodbo iz Canterburyja, in njegovo sklenitev.

                     (6)

                     Za zagotovitev varnega in učinkovitega upravljanja stalne povezave pod Rokavskim prelivom je primerno ohraniti medvladno komisijo kot enoten varnostni organ, ki bi bil odgovoren za celotno navedeno infrastrukturo. Glede na posebni položaj stalne povezave pod Rokavskim prelivom kot železniške povezave, ki vključuje enoten kompleksen gradbeni inženirski objekt delno na ozemlju Francije in delno na ozemlju tretje države, je primerno pooblastiti Francijo, da izpogaja, podpiše in sklene mednarodni sporazum z Združenim kraljestvom o uporabi pravil Unije o varnosti na železnici za stalno povezavo pod Rokavskim prelivom, da se pod določenimi pogoji ohrani enoten varnostni režim.

                     (7)

                     Medvladna komisija lahko izpolnjuje vlogo nacionalnega varnostnega organa, odgovornega za del stalne povezave pod Rokavskim prelivom pod francosko pristojnostjo če se spremeni Direktiva (EU) 2016/798 in so izpolnjeni določeni pogoji.

                     (8)

                     Medvladna komisija bi morala uporabljati ista pravila na celotni stalni povezavi pod Rokavskim prelivom. Ta pravila bi morale biti ustrezne določbe prava Unije, zlasti Uredba (EU) 2016/796 ter direktivi (EU) 2016/797 in (EU) 2016/798, kakor so bile spremenjene ali nadomeščene, ter akti, sprejeti na podlagi navedenih pravnih aktov.

                     (9)

                     V skladu s Pogodbo iz Canterburyja spore med Francijo in Združenim kraljestvom v zvezi z razlaganjem ali uporabo navedene pogodbe rešuje arbitražno sodišče. Kadar se pri takih sporih pojavijo vprašanja v zvezi z razlago prava Unije, bi moralo arbitražno sodišče, da se zagotovi pravilna uporaba prava Unije, to vprašanje v predhodno odločanje predložiti Sodišču Evropske unije (v nadaljnjem besedilu: Sodišče), odločitev slednjega pa bi morala arbitražno sodišče zavezovati.

                     (10)

                     Prav tako je treba določiti posebna pravila v zvezi z izvajanjem prava Unije na delu stalne povezave pod Rokavskim prelivom pod pristojnostjo Francije, da se zagotovi pravilno in dosledno izvajanje prava Unije in da lahko Komisija nadzoruje njegovo uporabo pod nadzorom Sodišča, tudi v nujnih razmerah ali če medvladna komisija ne bi upoštevala odločitve arbitražnega sodišča. Zato bi morala Francija ohraniti pravico, da po potrebi ukrepa enostransko za zagotovitev popolne, pravilne in hitre uporabe prava Unije na delu stalne povezave pod Rokavskim prelivom pod svojo pristojnostjo.

                     (11)

                     Da bi se zagotovilo učinkovito pravno varstvo na področjih, ki jih zajema pravo Unije, bi morala imeti sodišča ali arbitražna sodišča, za katera se uporablja člen 19(1) Pogodbe o Evropski uniji (PEU), izključno pristojnost za pritožbe koncesionarjev in uporabnikov stalne povezave pod Rokavskim prelivom zoper odločitve medvladne komisije.

                     (12)

                     Mednarodni sporazumi med Francijo in Združenim kraljestvom o stalni povezavi pod Rokavskim prelivom bi morali odražati elemente iz uvodnih izjav 8 do 11. Navedeni mednarodni sporazumi bi morali biti v vseh pogledih združljivi s pravom Unije –

               SPREJELA NASLEDNJI SKLEP:

            Člen 1
            Ta sklep določa pogoje, na podlagi katerih je Francija pooblaščena, da izpogaja, podpiše in sklene mednarodni sporazumu (v nadaljnjem besedilu: dopolnitveni sporazum) z Združenim kraljestvom o dopolnitvi Pogodbe med Francijo ter Združenim kraljestvom Velika Britanija in Severna Irska o gradnji in upravljanju stalne povezave pod Rokavskim prelivom s strani zasebnih koncesionarjev (v nadaljnjem besedilu: pogodba iz Canterburyja) glede uporabe pravil o varnosti na železnici v zvezi s stalno povezavo pod Rokavskim prelivom.
            Tak mednarodni sporazum začne veljati po koncu prehodnega obdobja iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo ter izpolnjuje naslednje pogoje:

                        (a)

                        da se ohrani enoten varnostni režim na celi stalni povezavi pod Rokavskim prelivom, medvladna komisija glede stalne povezave pod Rokavskim prelivom zagotavlja uporabo določb prava Unije, kot jih razlaga Sodišče Evropske unije (v nadaljnjem besedilu: Sodišče) v zvezi z nalogami nacionalnih varnostnih organov v smislu točke 7 člena 3 Direktive (EU) 2016/798 in zlasti Uredbe (EU) 2016/796 in direktiv (EU) 2016/797 in (EU) 2016/798, kakor so bili spremenjeni ali nadomeščeni, ter aktov, sprejetih na podlagi navedenih pravnih aktov;

                        (b)

                        kadar se v sporu pred arbitražnim sodiščem v skladu s členom 19 Pogodbe iz Canterburyja pojavi vprašanje v zvezi z razlago prava Unije, arbitražno sodišče nima pristojnosti za sprejetje odločitve o takem vprašanju. V takem primeru arbitražno sodišče to vprašanje predloži Sodišču v predhodno odločanje. Predhodna odločitev Sodišča je za arbitražno sodišče zavezujoča;

                        (c)

                        Francija po potrebi, zlasti v nujnih razmerah ali če medvladna komisija ne upošteva odločitve arbitražnega sodišča, ohrani pravico, da ukrepa enostransko, da se zagotovi popolna, pravilna in hitra uporaba prava Unije na delu stalne povezave pod Rokavskim prelivom pod njeno pristojnostjo;

                        (d)

                        sodišča ali arbitražna sodišča, za katera se uporablja člen 19(1) PEU, imajo izključno pristojnost za odločitve o pravnih sredstvih, ki jih uveljavljajo koncesionarji in uporabniki stalne povezave pod Rokavskim prelivom zoper odločitve medvladne komisije v njeni vlogi nacionalnega varnostnega organa v smislu točke 7 člena 3 Direktive (EU) 2016/798;

                        (e)

                        navedeni sporazum mora biti v vseh pogledih združljiv s pravom Unije.

            Člen 2
            Francija redno obvešča Komisijo o pogajanjih z Združenim kraljestvom o dopolnitvenem sporazumu ter po potrebi Komisijo povabi k sodelovanju pri pogajanjih kot opazovalko.
            Po zaključku pogajanj Francija Komisiji predloži nastali osnutek dopolnitvenega sporazuma. Komisija o tem obvesti Evropski parlament in Svet.
            Komisija v enem mesecu od prejema osnutka dopolnitvenega sporazuma odloči, ali so izpolnjeni pogoji iz člena 1 tega sklepa. Kadar Komisija odloči, da so izpolnjeni, lahko Francija podpiše in sklene dopolnitveni sporazum.
            Francija izvod podpisanega dopolnitvenega sporazuma predloži Komisiji v enem mesecu od njegovega začetka veljavnosti ali, kadar se dopolnitveni sporazum uporablja začasno, v enem mesecu od začetka njegove začasne uporabe.

            Člen 3
            Ta sklep je naslovljen na Francosko republiko.

            V Bruslju, 21. oktobra 2020

                  Za Evropski parlament

                  Predsednik

               D. M. SASSOLI

                  Za Svet

                  Predsednik

               M. ROTH

            (1)  Mnenje z dne 16. septembra 2020 (še ni objavljeno v Uradnem listu).

            (2)  Stališče Evropskega parlamenta z dne 8. oktobra 2020 (še ni objavljeno v Uradnem listu) in odločitev Sveta z dne 14. oktobra 2020.

            (3)  UL L 29, 31.1.2020, str. 7.

            (4)  Direktiva (EU) 2016/798 Evropskega parlamenta in Sveta z dne 11. maja 2016 o varnosti na železnici (UL L 138, 26.5.2016, str. 102).

            (5)  Direktiva (EU) 2016/797 Evropskega parlamenta in Sveta z dne 11. maja 2016 o interoperabilnosti železniškega sistema v Evropski uniji (UL L 138, 26.5.2016, str. 44).

            (6)  Uredba (EU) 2016/796 Evropskega parlamenta in Sveta z dne 11. maja 2016 o Agenciji Evropske unije za železnice in razveljavitvi Uredbe (ES) št. 881/2004 (UL L 138, 26.5.2016, str. 1).


title: Sklep Političnega in varnostnega odbora (SZVP) 2020/1541 z dne 13. oktobra 2020 o imenovanju vodje Policijske misije Evropske unije za Palestinska ozemlja (EUPOL COPPS) (EUPOL COPPS/1/2020)

text:
                  23.10.2020

                  SL

                  Uradni list Evropske unije

                  L 353/8

         SKLEP POLITIČNEGA IN VARNOSTNEGA ODBORA (SZVP) 2020/1541
         z dne 13. oktobra 2020
         o imenovanju vodje Policijske misije Evropske unije za Palestinska ozemlja (EUPOL COPPS) (EUPOL COPPS/1/2020)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti tretjega odstavka člena 38 Pogodbe,
         ob upoštevanju Sklepa Sveta 2013/354/SZVP z dne 3. julija 2013 o Policijski misiji Evropske unije za Palestinska ozemlja (EUPOL COPPS) (1) in zlasti člena 9(1) Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Na podlagi člena 9(1) Sklepa 2013/354/SZVP je Politični in varnostni odbor (PVO) v skladu s tretjim odstavkom člena 38 Pogodbe pooblaščen za sprejemanje ustreznih odločitev za namene političnega nadzora in strateškega vodenja Policijske misije Evropske unije za Palestinska ozemlja (EUPOL COPPS), vključno z odločitvijo o imenovanju vodje misije.

                     (2)

                     PVO je 28. septembra 2017 sprejel Sklep Političnega in varnostnega odbora (SZVP) 2017/1802 (2), s katerim je imenoval Kauko AALTOMAA za vodjo misije EUPOL COPPS od 1. oktobra 2017 do 30. junija 2018.

                     (3)

                     Mandat Kauko AALTOMAA kot vodje misije EUPOL COPPS se je redno podaljševal, nazadnje do 30. septembra 2020 s Sklepom Sveta (SZVP) 2020/902 (3), s katerim se je tudi spremenil Sklep 2013/354/SZVP in podaljšalo trajanje misije EUPOL COPPS do 30. junija 2021.

                     (4)

                     Visoki predstavnik Unije za zunanje zadeve in varnostno politiko je 7. oktobra 2020 predlagal, da se za vodjo misije EUPOL COPPS imenuje Nataliya APOSTOLOVA –

               SPREJEL NASLEDNJI SKLEP:

            Člen 1
            Nataliya APOSTOLOVA se imenuje za vodjo Policijske misije Evropske unije za Palestinska ozemlja (EUPOL COPPS) od 15. novembra 2020 do 30. junija 2021.

            Člen 2
            Ta sklep začne veljati na dan sprejetja.
            Uporablja se od 15. novembra 2020.

            V Bruslju, 13. oktobra 2020

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 185, 4.7.2013, str. 12.

            (2)  Sklep Političnega in varnostnega odbora (SZVP) 2017/1802 z dne 28. septembra 2017 o imenovanju vodje Policijske misije Evropske unije za Palestinska ozemlja (EUPOL COPPS) (EUPOL COPPS/1/2017) (UL L 259, 7.10.2017, str. 20).

            (3)  Sklep Sveta (SZVP) 2020/902 z dne 29. junija 2020 o spremembi Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS) (UL L 207, 30.6.2020, str. 30).


title: Sklep Sveta (SZVP) 2020/1556 z dne 23. oktobra 2020 o spremembi Sklepa 2010/638/SZVP o omejevalnih ukrepih proti Republiki Gvineji

text:
                  26.10.2020

                  SL

                  Uradni list Evropske unije

                  L 355/3

         SKLEP SVETA (SZVP) 2020/1556
         z dne 23. oktobra 2020
         o spremembi Sklepa 2010/638/SZVP o omejevalnih ukrepih proti Republiki Gvineji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 25. oktobra 2010 sprejel Sklep 2010/638/SZVP (1) o omejevalnih ukrepih proti Republiki Gvineji.

                     (2)

                     Na podlagi pregleda Sklepa 2010/638/SZVP bi bilo treba navedene omejevalne ukrepe podaljšati do 27. oktobra 2021.

                     (3)

                     Sklep 2010/638/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Člen 8(2) Sklepa 2010/638/SZVP se nadomesti z naslednjim:

                  „2.   Ta sklep se uporablja do 27. oktobra 2021. Redno se pregleduje. Če Svet meni, da cilji tega sklepa niso bili doseženi, ga po potrebi podaljša oziroma spremeni.“

            Člen 2
            Ta sklep začne veljati dan po objavi v Uradnem listu Evropske unije.

            V Luxembourgu, 23. oktobra 2020

                  Za Svet

                  Predsednica

               S. SCHULZE

            (1)  Sklep Sveta 2010/638/SZVP z dne 25. oktobra 2010 o omejevalnih ukrepih proti Republiki Gvineji (UL L 280, 26.10.2010, str. 10).


title: Sklep Komisije (EU) 2020/1573 z dne 28. oktobra 2020 o spremembi Sklepa (EU) 2020/491 o oprostitvi uvoznih dajatev in oprostitvi plačila DDV za uvoz za blago, potrebno za spopadanje s posledicami izbruha COVID-19 v letu 2020 (notificirano pod dokumentarno številko C(2020) 7511)

text:
                  29.10.2020

                  SL

                  Uradni list Evropske unije

                  L 359/8

         SKLEP KOMISIJE (EU) 2020/1573
         z dne 28. oktobra 2020
         o spremembi Sklepa (EU) 2020/491 o oprostitvi uvoznih dajatev in oprostitvi plačila DDV za uvoz za blago, potrebno za spopadanje s posledicami izbruha COVID-19 v letu 2020

               (notificirano pod dokumentarno številko C(2020) 7511)

         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2009/132/ES z dne 19. oktobra 2009 o določitvi področja uporabe 143(b) in (c) Direktive 2006/112/ES glede oprostitve davka na dodano vrednost na končni uvoz določenega blaga (1) in zlasti prvega odstavka člena 53 Direktive, v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo,
         ob upoštevanju Uredbe Sveta (ES) št. 1186/2009 z dne 16. novembra 2009 o sistemu oprostitev carin v Skupnosti (2) in zlasti prvega odstavka člena 76 Uredbe, v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo,
         ob upoštevanju naslednjega:

                     (1)

                     S Sklepom Komisije (EU) 2020/491 (3), kakor je bil spremenjen s Sklepom Komisije (EU) 2020/1101 (4), se odobrita oprostitev uvoznih dajatev in oprostitev plačila davka na dodano vrednost (v nadaljnjem besedilu: DDV) za uvoz za blago, potrebno za spopadanje s posledicami izbruha COVID-19 do 31. oktobra 2020.

                     (2)

                     Komisija se je 29. septembra 2020 v skladu z uvodno izjavo 5 Sklepa (EU) 2020/491 posvetovala z državami članicami in Združenim kraljestvom, ali je potrebno podaljšanje, po čemer so države članice zaprosile za podaljšanje oprostitve.

                     (3)

                     Združeno kraljestvo je zaprosilo za podaljšanje Sklepa (EU) 2020/491 do konca prehodnega obdobja. Za Združeno kraljestvo in v Združenem kraljestvu v zvezi s Severno Irsko se od konca prehodnega obdobja uporabljajo določbe zakonodaje Unije v zvezi z oprostitvijo uvoznih dajatev in oprostitvijo plačila DDV za uvoz blaga v skladu s členom 5(3) in (4) ter členom 8 Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu). Vendar Združeno kraljestvo ni zaprosilo za oprostitev uvoznih dajatev in oprostitev plačila DDV za blago, uvoženo na Severno Irsko. Zato bi se moralo v skladu s členom 127(1) sporazuma o izstopu podaljšanje Sklepa (EU) 2020/491 za Združeno kraljestvo uporabljati samo do konca prehodnega obdobja.

                     (4)

                     Uvoz, ki so ga države članice izvedle v skladu s Sklepom (EU) 2020/491, je koristil državnim organizacijam ali organizacijam, ki so jih v državah članicah odobrili pristojni organi, pri dostopu do potrebnih zdravil, medicinske opreme in osebne zaščitne opreme, ki jih primanjkuje. Trgovinska statistika za tako blago je pokazala, da je uvoz še vedno obsežen. Ker število okužb s COVID-19 v državah članicah še vedno predstavlja tveganje za javno zdravje in ker se v državah članicah še vedno poroča o pomanjkanju blaga, potrebnega za spopadanje s pandemijo COVID-19, je treba obdobje uporabe, določeno v Sklepu (EU) 2020/491, podaljšati.

                     (5)

                     Da se omogoči ustrezno poročanje držav članic o obveznostih, ki izhajajo iz Sklepa (EU) 2020/491, je primerno podaljšati rok iz člena 2 Sklepa (EU) 2020/491. Rok za poročanje za Združeno kraljestvo bi bilo treba prilagoditi, da se upošteva krajša uporaba oprostitve.

                     (6)

                     Dne 14. oktobra 2020 so bila opravljena posvetovanja z državami članicami o zahtevanem podaljšanju v skladu s členom 76 Uredbe (ES) št. 1186/2009 in členom 53 Direktive 2009/132/ES.

                     (7)

                     Sklep (EU) 2020/491 bi bilo zato treba ustrezno spremeniti –

               SPREJELA NASLEDNJI SKLEP:

            Člen 1
            Sklep (EU) 2020/491 se spremeni:

                        (1)

                        člen 2 se spremeni:

                                    (a)

                                    uvodni del se nadomesti z naslednjim:
                                    „Države članice najpozneje do 31. avgusta 2021 Komisiji sporočijo naslednje:“;

                                    (b)

                                    doda se naslednji drugi odstavek:
                                    „Združeno kraljestvo najpozneje do 30. aprila 2021 Komisiji sporoči informacije iz prvega odstavka.“;

                        (2)

                        člen 3 se nadomesti z naslednjim:

                           „Člen 3

                           Člen 1 se uporablja za uvoz od 30. januarja 2020 do 30. aprila 2021.
                           Za uvoz v Združeno kraljestvo pa se člen 1 uporablja od 30. januarja 2020 do 31. decembra 2020.“

            Člen 2
            Ta sklep je naslovljen na države članice.

            V Bruslju, 28. oktobra 2020

                  Za Komisijo

               Paolo GENTILONI

                  Član Komisije

            (1)  UL L 292, 10.11.2009, str. 5.

            (2)  UL L 324, 10.12.2009, str. 23.

            (3)  Sklep Komisije (EU) 2020/491 z dne 3. aprila 2020 o oprostitvi uvoznih dajatev in oprostitvi plačila DDV za uvoz za blago, potrebno za spopadanje s posledicami izbruha COVID-19 v letu 2020 (UL L 103, 3.4.2020, str. 1).

            (4)  Sklep Komisije (EU) 2020/1101 z dne 23. julija 2020 o spremembi Sklepa (EU) 2020/491 o oprostitvi uvoznih dajatev in oprostitvi plačila DDV za uvoz za blago, potrebno za spopadanje s posledicami izbruha COVID-19 v letu 2020 (UL L 241, 27.7.2020, str. 36).


title: Sklep Sveta (EU) 2020/1600 z dne 28. oktobra 2020 o imenovanju člana Odbora regij na predlog Republike Avstrije

text:
                  3.11.2020

                  SL

                  Uradni list Evropske unije

                  L 365/9

         SKLEP SVETA (EU) 2020/1600
         z dne 28. oktobra 2020
         o imenovanju člana Odbora regij na predlog Republike Avstrije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga avstrijske vlade,
         ob upoštevanju naslednjega:

                     (1)

                     Svet je 10. decembra 2019, 20. januarja 2020, 3. februarja 2020 in 26. marca 2020 sprejel sklepe (EU) 2019/2157 (1), (EU) 2020/102 (2), (EU) 2020/144 (3) in (EU) 2020/511 (4) o imenovanju članov in nadomestnih članov Odbora regij za obdobje od 26. januarja 2020 do 25. januarja 2025. Svet je 8. junija 2020 sprejel Sklep (EU) 2020/766 (5) o imenovanju članov in nadomestnih članov Odbora regij za obdobje od 1. februarja 2020 do 25. januarja 2025. Svet je 30. julija 2020 sprejel dodatni sklep (EU) 2020/1153 (6) o imenovanju članov in nadomestnih članov Odbora regij.

                     (2)

                     Zaradi konca mandata Christiana ILLEDITSA se je sprostilo mesto člana Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2025, se za člana Odbora regij imenuje:

                        —

                        Heinrich DORNER, Member of a Regional Executive holding an electoral mandate: State Government of Burgenland.

            Člen 2
            Ta sklep začne veljati na dan sprejetja.

            V Bruslju, 28. oktobra 2020

                  Za Svet

                  Predsednik

               M. ROTH

            (1)  Sklep Sveta (EU) 2019/2157 z dne 10. decembra 2019 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 327, 17.12.2019, str. 78).

            (2)  Sklep Sveta (EU) 2020/102 z dne 20. januarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 20, 24.1.2020, str. 2).

            (3)  Sklep Sveta (EU) 2020/144 z dne 3. februarja 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 32, 4.2.2020, str. 16).

            (4)  Sklep Sveta (EU) 2020/511 z dne 26. marca 2020 o imenovanju članov in nadomestnih članov Odbora regij za obdobje od 26. januarja 2020 do 25. januarja 2025 (UL L 113, 8.4.2020, str. 18).

            (5)  Sklep Sveta (EU) 2020/766 z dne 8. junija 2020 o imenovanju članov in nadomestnih članov Odbora regij za obdobje od 1. februarja 2020 do 25. januarja 2025 (UL L 187, 12.6.2020, str. 3).

            (6)  Sklep Sveta (EU) 2020/1153 z dne 30. julija 2020 o imenovanju članov in nadomestnih članov Odbora regij (UL L 256, 5.8.2020, str. 12).


Odločba Komisije z dne 26/10/2020 o razglasitvi združljivosti koncentracije s skupnim trgom (Zadeva št. COMP/M.9927 - MVM / iCR) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 19/10/2020 o razglasitvi združljivosti koncentracije s skupnim trgom (Zadeva št. COMP/M.9937 - BC PARTNERS / SOFIMA / IMA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 27/10/2020 o razglasitvi združljivosti koncentracije s skupnim trgom (Zadeva št. COMP/M.9979 - BROOKFIELD / SIMON / JCPENNEY) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/10/2020 o razglasitvi združljivosti koncentracije s skupnim trgom (Zadeva št. COMP/M.9939 - SAMPO / RMI / HASTINGS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 06/10/2020 o razglasitvi združljivosti koncentracije s skupnim trgom (Zadeva št. COMP/M.9950 - CLEARLAKE CAPITAL GROUP / TA ASSOCIATES MANAGEMENT / IVANTI SOFTWARE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta z dne 30. oktobra 2020 o sprejetju stališča Sveta o predlogu spremembe proračuna Evropske unije št. 9 za proračunsko leto 2020 2020/C 372 I/01

text:
                  4.11.2020

                  SL

                  Uradni list Evropske unije

                  CI 372/1

         SKLEP SVETA
         z dne 30. oktobra 2020
         o sprejetju stališča Sveta o predlogu spremembe proračuna Evropske unije št. 9 za proračunsko leto 2020
         (2020/C 372 I/01)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti členom 106a Pogodbe,
         ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (1) in zlasti člena 44 Uredbe,
         ob upoštevanju naslednjega:

                     —

                     proračun Unije za proračunsko leto 2020 je bil dokončno sprejet 27. novembra 2019 (2),

                     —

                     Komisija je 9. oktobra 2020 predložila predlog spremembe proračuna št. 9 k splošnemu proračunu za proračunsko leto 2020,

                     —

                     pomembno je, da se omogoči hitro sprejetje predloga spremembe proračuna št. 9/2020, tudi ob upoštevanju razmer zaradi COVID-19, zaradi katerega se že stopnjuje pritisk na finance zadevnih držav članic, da bi zagotovili pomoč iz Solidarnostnega sklada Evropske unije zadevnim državam članicam, ki so jih prizadele naravne nesreče ali izredne razmere na področju javnega zdravja, ki jih je povzročila pandemija COVID-19. Zato je upravičeno, da se rok osmih tednov za obveščanje nacionalnih parlamentov, določen v členu 4 Protokola št. 1, skrajša v skladu s členom 3(3) Poslovnika Sveta –

               SPREJEL NASLEDNJI SKLEP:

            Edini člen
            Svet je stališče o predlogu spremembe proračuna Evropske unije št. 9 za proračunsko leto 2020 sprejel 30. oktobra 2020.
            Celotno besedilo je mogoče prebrati na spletišču Sveta http://www.consilium.europa.eu/ ali ga od tam prenesti.

            V Bruslju, 30. oktobra 2020

                  Za Svet

                  Predsednik

               M. ROTH

            (1)  UL L 193, 30.7.2018, str. 1.

            (2)  UL L 57, 27.2.2020, str. 1.


title: Sklep Sveta (EU) 2020/1636 z dne 30. oktobra 2020 o imenovanju člana Evropskega ekonomsko-socialnega odbora za obdobje od 21. septembra 2020 do 20. septembra 2025

text:
                  5.11.2020

                  SL

                  Uradni list Evropske unije

                  L 369/1

         SKLEP SVETA (EU) 2020/1636
         z dne 30. oktobra 2020
         o imenovanju člana Evropskega ekonomsko-socialnega odbora za obdobje od 21. septembra 2020 do 20. septembra 2025
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 300(2) in člena 302 Pogodbe,
         ob upoštevanju Sklepa Sveta (EU) 2019/853 z dne 21. maja 2019 o določitvi sestave Evropskega ekonomsko-socialnega odbora (1),
         ob upoštevanju predloga Republike Poljske,
         po posvetovanju z Evropsko komisijo,
         ob upoštevanju naslednjega:

                     (1)

                     Mandat članov Evropskega ekonomsko-socialnega odbora se je iztekel 20. septembra 2020.

                     (2)

                     Svet je 2. oktobra 2020 sprejel Sklep (EU) 2020/1392 o imenovanju članov Evropskega ekonomsko-socialnega odbora za obdobje od 21. septembra 2020 do 20. septembra 2025 ter razveljavitvi in nadomestitvi Sklepa Sveta o imenovanju članov Evropskega ekonomsko-socialnega odbora za obdobje od 21. septembra 2020 do 20. septembra 2025, sprejetega 18. septembra 2020 (2). Svet je 22. oktobra 2020 sprejel nadaljnji Sklep o imenovanju člana Evropskega ekonomsko-socialnega odbora za obdobje od 21. septembra 2020 do 20. septembra 2025 (3). Eno mesto člana Evropskega ekonomsko-socialnega odbora za Republiko Poljsko je ostalo prosto in ga je potrebno zapolniti z nadaljnjim sklepom o imenovanju, ki se uporablja retroaktivno od 21. septembra 2020.

                     (3)

                     Republika Poljska je s pismom z dne 22. septembra 2020 potrdila predlog za imenovanje Jaceka KRAWCZYKA za člana Evropskega ekonomsko-socialnega odbora za obdobje od 21. septembra 2020 do 20. septembra 2025, da bi dopolnili seznam članov –

               SPREJEL NASLEDNJI SKLEP:

            Člen 1
            Jacek KRAWCZYK, Vice-president, Confederation Lewiatan, se imenuje za člana Evropskega ekonomsko-socialnega odbora za obdobje od 21. septembra 2020 do 20. septembra 2025.

            Člen 2
            Ta sklep začne veljati na dan sprejetja.
            Uporablja se od 21. septembra 2020.

            V Bruslju, 30. oktobra 2020

                  Za Svet

                  Predsednik

               M. ROTH

            (1)  UL L 139, 27.5.2019, str. 15.

            (2)  UL L 322, 5.10.2020, str. 1.

            (3)  Sklep Sveta (EU) 2020/1555 z dne 22. oktobra 2020 o imenovanju člana Evropskega ekonomsko-socialnega odbora za obdobje od 21. septembra 2020 do 20. septembra 2025 (UL L 355, 26.10.2020, str. 1).


title: Sklep Sveta (SZVP) 2020/1639 z dne 5. novembra 2020 o določitvi splošnih pogojev, pod katerimi bi bile tretje države lahko izjemoma povabljene k sodelovanju pri posameznih projektih PESCO

text:
                  6.11.2020

                  SL

                  Uradni list Evropske unije

                  L 371/3

         SKLEP SVETA (SZVP) 2020/1639
         z dne 5. novembra 2020
         o določitvi splošnih pogojev, pod katerimi bi bile tretje države lahko izjemoma povabljene k sodelovanju pri posameznih projektih PESCO
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 46(6) Pogodbe,
         ob upoštevanju Sklepa Sveta (SZVP) 2017/2315 z dne 11. decembra 2017 o vzpostavitvi stalnega strukturnega sodelovanja (PESCO) in določitvi seznama vključenih držav članic (1) ter zlasti točke (g) člena 4(2) Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 14. novembra 2016 sprejel sklepe o izvajanju globalne strategije EU na področju varnosti in obrambe, v katerih je določena raven ambicij Unije, da bi podprl tri strateške prednostne naloge, opredeljene v navedeni strategiji, in sicer pri: (a) odzivanju na zunanje konflikte in krize, (b) krepitvi zmogljivosti partnerjev ter (c) zaščiti Unije in njenih državljanov.

                     (2)

                     Svet je v sklepih o varnosti in obrambi v okviru globalne strategije EU, sprejetih 19. novembra 2018, poleg tega navedel, da bo Unija z izpolnjevanjem sedanjih in prihodnjih evropskih potreb na področju varnosti in obrambe izpopolnila svoje zmogljivosti nastopanja v vlogi garanta miru ter okrepila zmožnost sodelovanja s partnerji.

                     (3)

                     V enajstem odstavku Priloge I k Uradnemu obvestilu (2) o PESCO Svetu in visokemu predstavniku Unije za zunanje zadeve in varnostno politiko (v nadaljnjem besedilu: visoki predstavnik) z dne 13. novembra 2017 je navedeno, da morajo večje obveznosti prispevati k doseganju ravni ambicij Unije, kot je opredeljeno v sklepih Sveta z dne 14. novembra 2016, ki jih je decembra 2016 potrdil Evropski svet, in tako okrepiti strateško avtonomijo tako Evropejcev kot Unije.

                     (4)

                     Svet je 11. decembra 2017 sprejel Sklep (SZVP) 2017/2315.

                     (5)

                     Svet je 25. junija 2018 sprejel Sklep (SZVP) 2018/909 (3) o določitvi skupnih pravil za upravljanje projektov PESCO.

                     (6)

                     Točka (g) člena 4(2) Sklepa (SZVP) 2017/2315 določa, da Svet v skladu s členom 9(1) navedenega sklepa pravočasno določi splošne pogoje, na podlagi katerih bi bile tretje države lahko izjemoma povabljene k sodelovanju pri posameznih projektih PESCO.

                     (7)

                     Člen 9(1) Sklepa (SZVP) 2017/2315 določa, da lahko sklep, ki ga sprejme Svet v zvezi s temi splošnimi pogoji, vključuje predlogo za upravne dogovore s tretjimi državami.

                     (8)

                     V zadnjem pododstavku odstavka 2.2.1 Priloge III k Uradnemu obvestilu o PESCO Svetu in visokemu predstavniku, v katerem so zbrani predlogi o upravljanju PESCO, je navedeno, da bi morale tretje države, ki bi bile lahko izjemoma povabljene k sodelovanju, zagotoviti znatno dodano vrednost projektu, prispevati h krepitvi PESCO in skupne varnostne in obrambne politike (SVOP) ter izpolnjevati zahtevnejše zaveze. Navedeno je tudi, da povabljene tretje države ne bodo imele pooblastila za odločanje pri upravljanju PESCO.

                     (9)

                     Člen 9(2) in (3) Sklepa (SZVP) 2017/2315 določa, da Svet v skladu s členom 46(6) Pogodbe o Evropski uniji (PEU) odloči, ali tretja država, ki jo vključena država članica, ki sodeluje pri projektu, želi povabiti k sodelovanju pri navedenem projektu, izpolnjuje zahteve, določene v zadevnem sklepu, ter da lahko po sprejetju pozitivne odločitve s strani Sveta vključene države članice, ki sodelujejo pri projektu, sklenejo upravne dogovore z zadevno tretjo državo, za namene njenega sodelovanja pri navedenem projektu. Pri takšnih dogovorih je treba spoštovati postopke in avtonomijo odločanja Unije.

                     (10)

                     Ukrepi, sprejeti v okviru PESCO, in drugi ukrepi SZVP ter druge politike Unije bi morali biti usklajeni.

                     (11)

                     Sodelovanje tretjih držav pri projektu PESCO ne pomeni, da bodo subjekti tretjih držav vedno imeli dostop do Evropskega programa za razvoj obrambne industrije (EDIDP) ali drugih ustreznih instrumentov Unije.

                     (12)

                     V odstavku 13 Priporočila Sveta z dne 6. marca 2018 (4) o časovnem načrtu za izvajanje PESCO je navedeno, da bi se moralo delo za določitev splošnih pogojev za izjemno sodelovanje tretjih držav pri posameznih projektih začeti takoj, ko bodo vzpostavljena skupna pravila upravljanja za projekte in zaporedje izpolnjevanja obveznosti.

                     (13)

                     Svet je 15. oktobra 2018 sprejel priporočilo (5) o zaporedju posameznih stopenj izpolnjevanja večjih obveznosti, prevzetih v okviru PESCO, in opredelitvi natančnejših ciljev.

                     (14)

                     Podpora za PESCO, ki jo zagotavlja Evropska obrambna agencija, bi morala biti zagotovljena v skladu s Sklepom Sveta (SZVP) 2015/1835 (6).

                     (15)

                     Zato je ustrezno, da se določijo splošni pogoji, pod katerimi bi bile tretje države lahko izjemoma povabljene k sodelovanju pri posameznih projektih PESCO –

               SPREJEL NASLEDNJI SKLEP:

            Člen 1
            Namen
            S tem sklepom Sveta se določijo splošni pogoji, pod katerimi bi bile tretje države lahko izjemoma povabljene k sodelovanju pri posameznih projektih PESCO.

            Člen 2
            Postopek povabila

               1.   Tretja država lahko koordinatorki ali koordinatorkam projekta PESCO predloži prošnjo za sodelovanje pri zadevnem projektu. Takšna prošnja vsebuje dovolj natančne informacije o razlogih za sodelovanje pri projektu ter o obsegu in obliki predlaganega – po potrebi v fazah projekta – poleg tega pa utemeljuje izpolnjevanje splošnih pogojev iz člena 3.

               2.   Vključene države članice, ki sodelujejo pri projektu (v nadaljnjem besedilu: članice projekta), ob prejemu te prošnje na podlagi informacij, ki jih predloži zadevna tretja država, ocenijo, ali prošnja izpolnjuje splošne pogoje iz člena 3.

               3.   Če se članice projekta soglasno strinjajo:

                           (a)

                           s tem, da želijo povabiti tretjo državo, ki je predložila prošnjo, k sodelovanju pri projektu;

                           (b)

                           z obsegom, z obliko in po potrebi z ustreznimi fazami sodelovanja zadevne tretje države ter

                           (c)

                           s tem, da tretja država izpolnjuje splošne pogoje iz člena 3,

                     koordinatorka ali koordinatorke projekta ob podpori sekretariata PESCO o tem ustrezno obvestijo Svet in visokega predstavnika. V to obvestilo se vključi tudi prošnja, ki jo je predložila tretja država.

               4.   Svet na podlagi obvestila iz odstavka 3 tega člena, v katerega so vključeni obseg, oblika in po potrebi ustrezne faze sodelovanja tretje države pri projektu, ter po pridobitvi mnenja Političnega in varnostnega odbora sprejme sklep v skladu s členom 46(6) PEU in členom 9(2) Sklepa (SZVP) 2017/2315 o tem, ali sodelovanje tretje države pri navedenem projektu izpolnjuje pogoje iz člena 3 tega sklepa.

               5.   Po pozitivni odločitvi Sveta iz odstavka 4 koordinatorka ali koordinatorke projekta PESCO tretji državi, ki je predložila prošnjo, v imenu članic projekta pošljejo povabilo za sodelovanju pri navedenem projektu.

               6.   Potem ko tretja država, ki je predložila prošnjo, koordinatorko ali koordinatorke projekta PESCO obvesti, da sprejema povabilo, članice projekta oziroma koordinatorka ali koordinatorke v njihovem imenu začnejo pogajanja z zadevno tretjo državo o upravnem dogovoru, ki ga članice projekta soglasno sklenejo z zadevno tretjo državo na podlagi predloge, priložene temu sklepu. Pri takšnem upravnem dogovoru se zagotovi skladnost z določbami Sklepa (SZVP) 2017/2315 in Sklepa (SZVP) 2018/909.

               7.   Tretja država, ki je bila povabljena k sodelovanju pri projektu, se projektu pridruži na dan, naveden v upravnem dogovoru iz odstavka 6.

               8.   Koordinatorka ali koordinatorke projekta PESCO dajo upravne dogovore iz odstavka 6 tega člena na voljo vsem državam članicam, ki so vključene v PESCO, in sicer prek skupne elektronske delovne platforme iz člena 2(2) Sklepa (SZVP) 2018/909.

            Člen 3
            Splošni pogoji
            Tretja država je lahko izjemoma povabljena k sodelovanju pri projektu PESCO in lahko še naprej sodeluje, če izpolnjuje vse naslednje splošne pogoje:

                        (a)

                        če deli vrednote, na katerih temelji Unija, kakor je določeno v členu 2 PEU, in načela iz člena 21(1) PEU, pa tudi cilje SZVP iz točk (a), (b), (c) in (h) člena 21(2) PEU. Ne sme delovati v nasprotju z varnostnimi in obrambnimi interesi Unije in njenih držav članic, spoštovati mora tudi načelo dobrih sosedskih odnosov z državami članicami in imeti politični dialog z Unijo, ki bi moral med sodelovanjem pri projektu PESCO zajemati tudi varnostne in obrambne vidike;

                        (b)

                        zagotavlja znatno dodano vrednost projektu in prispeva k doseganju njegovih ciljev. V skladu s prednostno nalogo pristopa evropskega sodelovanja in v skladu s členom 4(5) Sklepa (SZVP) 2018/909 morajo sredstva, ki jih vloži v projekt, dopolnjevati sredstva, ki jih nudijo države članice, ki so vključene v PESCO, na primer z zagotavljanjem tehničnega znanja in izkušenj ali dodatnih zmogljivosti, ki vključujejo operativno ali finančno podporo, s čimer prispeva k uspešnosti projekta in s tem k napredku PESCO;

                        (c)

                        njeno sodelovanje prispeva h krepitvi skupne varnostne in obrambne politike (SVOP) in ravni ambicij Unije, kot je določeno v sklepih Sveta z dne 14. novembra 2016, tudi v podporo misij in operacij v okviru SVOP;

                        (d)

                        njeno sodelovanje ne sme voditi v odvisnosti od zadevne tretje države ali v omejevanje katere koli države članice Unije s strani te tretje države v zvezi z nakupom orožja, raziskavami ali razvojem zmogljivosti ali glede uporabe ali izvoza orožja ali zmogljivosti in tehnologije, ki bi ovirali napredek ali preprečevali skupno ali drugo uporabnost, izvoz ali operativno uporabo zmogljivosti, razvitih v okviru projekta PESCO. Na ustrezni ravni mora za vsak primer posebej skleniti dogovor glede pogojev za nadaljnjo izmenjavo zmogljivosti in tehnologije, ki naj bi se razvili v okviru navedenega projekta, izven okvira PESCO, da se zadevne zmogljivosti ne bi uporabile zoper Unijo in njene države članice;

                        (e)

                        njeno sodelovanje je skladno z večjimi obveznostmi v okviru PESCO, kot je določeno v Prilogi k Sklepu (SZVP) 2017/2315, zlasti z obveznostmi, ki jih projekt PESCO pomaga izpolniti, odvisno od specifikacij navedenega projekta. Pri projektih s poudarkom na zmogljivostih mora njeno sodelovanje prispevati tudi k izpolnjevanju prednostnih nalog iz načrta za razvoj zmogljivosti in usklajenega letnega pregleda na področju obrambe (CARD), pozitivno vplivati na tehnološko in industrijsko bazo evropske obrambe (EDTIB) ter prispevati h konkurenčnejši evropski obrambni industriji ter povečati konkurenčnost evropske obrambne industrije. Sodelovanje tretje države pri projektu mora prispevati predvsem k razpoložljivosti, zmogljivosti za razmeščanje in interoperabilnosti sil;

                        (f)

                        z Unijo je sklenila sporazum o varovanju podatkov, ki je v veljavi;

                        (g)

                        kjer je ustrezno, z Evropsko obrambno agencijo (EDA) je sklenila upravni dogovor, ki je začel veljati, v skladu s Sklepom (SZVP) 2015/1835, če se projekt izvaja s podporo EDA, ob upoštevanju dokumenta o stališču EDA (7), ter

                        (h)

                        v svoji prošnji za sodelovanje iz člena 2(1) tega sklepa, se je zavezala, da bo zagotovila spoštovanje določb Sklepa (SZVP) 2017/2315 in Sklepa (SZVP) 2018/909.

            Člen 4
            Pravice in obveznosti tretjih držav, ki sodelujejo pri projektu PESCO

               1.   Sodelovanje tretje države pri projektu PESCO spoštuje dogovore, ki so jih med seboj sklenile članice projekta za upravljanje projekta v skladu s členom 4(1) Sklepa (SZVP) 2018/909. Tretja država, ki sodeluje pri projektu PESCO, ima pravice in obveznosti, določene v upravnem dogovoru iz člena 2(6) tega sklepa, ki ga članice projekta soglasno sklenejo z zadevno tretjo državo. Te pravice in obveznosti morajo spoštovati splošne pogoje iz člena 3 tega sklepa in lahko zajemajo naslednja področja:

                           (a)

                           udeležbo tretje države na sejah, sklicanih v okviru projekta PESCO;

                           (b)

                           vloge in pristojnosti, ki jih ima tretja država, ki sodeluje pri projektu PESCO;

                           (c)

                           obseg sodelovanja tretje države pri procesu odločanja v okviru projekta PESCO;

                           (d)

                           obseg in področja izmenjave informacij med članicami projekta in tretjo državo, ki sodeluje pri projektu PESCO.

               2.   Povabljena tretja država lahko sodeluje v procesu odločanja za izvedbo projekta ob upoštevanju njenega prispevka. Dogovori iz odstavka 1 v celoti spoštujejo avtonomijo odločanja Unije ter pravice in obveznosti sodelujočih držav članic, tudi kar zadeva ohranitev nadzora nad projektom in njegovimi rezultati v okviru PESCO ter odločanje o morebitnih novih članicah projekta, v skladu s Sklepom (SZVP) 2017/2315, ki vzpostavlja PESCO, in skupnim sklopom pravil upravljanja za projekte PESCO, določenim v Sklepu (SZVP) 2018/909.

            Člen 5
            Mehanizem pregleda

               1.   Koordinatorka ali koordinatorke projekta, pri katerem sodeluje tretja država, sekretariatu PESCO v skladu s postopkom in roki iz člena 2(2) Sklepa (SZVP) 2018/909 sporočijo informacije o posameznem prispevku zadevne tretje države k projektu in o izpolnjevanju njenih zavez v okviru projekta, pa tudi o njenem nadaljnjem izpolnjevanju splošnih pogojev iz člena 3 tega sklepa.

               2.   Sekretariat PESCO informacije iz odstavka 1 tega člena enkrat na leto posreduje Svetu, in sicer v okviru letnega poročila o PESCO, ki ga visoki predstavnik predloži Svetu, in v okviru konsolidiranih informacij o projektih PESCO iz člena 2(2) Sklepa (SZVP) 2018/909, s čimer se zagotovi, da Svet lahko učinkovito izvaja nadzor nad projekti in po potrebi ukrepa, tudi glede nadaljnjega izpolnjevanja pogojev iz člena 3 tega sklepa s strani tretje države, ki sodeluje pri projektu.

            Člen 6
            Konec ali začasna prekinitev sodelovanja tretje države pri projektu PESCO

               1.   Če tretja država, ki sodeluje pri projektu PESCO, članice projekta obvesti o svoji odločitvi, da bo končala sodelovanje, takšen konec začne učinkovati, ko članice projekta in zadevna tretja država dosežejo dogovor o pogojih, pod katerimi se bo konec izvedel.
               Če se sodelovanje tretje države pri projektu PESCO konča, koordinatorka ali koordinatorke projekta ob podpori sekretariata PESCO o tem ustrezno obvestijo Svet in visokega predstavnika.

               2.   Članice projekta lahko bodisi med rednim pregledom iz člena 5 bodisi zunaj njega odločijo, da bi bilo treba sodelovanje tretje države pri projektu znova oceniti. V takšnem primeru koordinatorka ali koordinatorke projekta obvestijo zadevno tretjo državo.
               Če se članice projekta odločijo, da začasno prekinejo sodelovanje tretje države pri projektu PESCO, koordinatorka ali koordinatorke projekta ob podpori sekretariata PESCO o tem ustrezno obvestijo Svet in visokega predstavnika. Svet lahko na podlagi tega obvestila in po pridobitvi mnenja Političnega in varnostnega odbora sprejme sklep v skladu s členom 46(6) PEU in členom 9(2) Sklepa (SZVP) 2017/2315, da konča sodelovanje tretje države pri projektu.

               3.   Če ena ali več držav članic meni, da sodelovanje tretje države pri projektu PESCO ne izpolnjuje več splošnih pogojev iz člena 3 tega sklepa, lahko zadevo predložijo Svetu. V takšnem primeru se zadevne države članice, tj. članice projekta in država članica ali države članice, ki so zadevo predložile Svetu, posvetujejo, pri tem pa jim pomaga visoki predstavnik. V okviru teh posvetovanj, kjer lahko mnenje izrazi tudi tretja država, država članica ali države članice, ki so zadevo predložile Svetu, visokemu predstavniku v pisni obliki zagotovijo vse potrebne informacije, s katerimi utemeljijo razloge za takšno predložitev, in mu sporočijo, kateri ukrepi bi se lahko sprejeli za ublažitev zadeve. Visoki predstavnik in zadevne države članice skupaj preučijo zadevo in v roku dveh mesecev poiščejo ustrezne rešitve. Če po zaključku posvetovanj država članica ali države članice, ki so zadevo predložile Svetu, še vedno menijo, da sodelovanje tretje države pri projektu PESCO ne izpolnjuje več pogojev iz člena 3 tega sklepa, lahko zahtevajo, da zadevo preuči Svet. V takšnem primeru zadevne države članice Svetu zagotovijo vse ustrezne informacije. Na podlagi tega Svet v skladu s členom 46(6) PEU razpravlja in sprejme odločitev o nadaljnjem sodelovanju tretje države.

               4.   V upravnih dogovorih iz člena 2(6) se določijo pogoji, pod katerimi lahko tretja država konča svoje sodelovanje pri projektu PESCO, in pogoji, pod katerimi se lahko članice projekta odločijo, da se sodelovanje tretje države pri projektu PESCO začasno prekine. V takšnih dogovorih se določijo zlasti pravice in obveznosti članic projekta oziroma tretje države, katere sodelovanje konča ta tretja država ali Svet oziroma ga začasno prekinejo članice projekta, tudi glede finančnih vidikov takšnega konca ali začasne prekinitve, davkov, intelektualne lastnine in drugih elementov, pomembnih za takšen konec ali začasno prekinitev.

            Člen 7
            Povezava s skupnimi pravili za upravljanje projektov PESCO

               1.   Ta sklep ne ureja pogojev in postopkov, v skladu s katerimi lahko subjekti sodelujejo pri izvajanju projektov PESCO, razen če je v tem členu določeno drugače. Sklep (SZVP) 2018/909 se, zlasti kar zadeva takšne pogoje in postopke, v skladu s prvim odstavkom člena 9 Sklepa pregleda najpozneje do 31. decembra 2020.

               2.   Ob upoštevanju morebitnih pogojev in postopkov, ki urejajo sodelovanje subjektov pri projektih PESCO in bi lahko bili vzpostavljeni na podlagi pregleda Sklepa (SZVP) 2018/909 iz odstavka 1 tega člena:

                           (a)

                           smejo subjekti pri izvajanju projektov PESCO sodelovati šele po 31. decembru 2025, in sicer na podlagi pogodb, ki so sklenjene pred navedenim datumom, ali postopkov javnega naročanja, ki se začnejo pred navedenim datumom;

                           (b)

                           smejo subjekti, ki so ustanovljeni, ali imajo izvršno upravno strukturo v tretji državi, ki v skladu s členom 2(5) ni bila povabljena k sodelovanju pri projektu PESCO pred 31. decembrom 2021 ali so pod njenim nadzorom, začeti sodelovati pri izvajanju projektov PESCO šele po navedenem datumu, če tako odloči Svet v skladu s členom 46(6) PEU.

               3.   Sklep (SZVP) 2018/909 se uporablja skladno s tem sklepom.

               4.   Članice projekta pri odločanju o naboru subjektov v skladu s členom 7(1) Sklepa (SZVP) 2018/909 ustrezno upoštevajo varnostne in obrambne interese Unije in njenih držav članic.

               5.   Članice projekta v odnosu do vseh vključenih sodelujočih držav članic zagotovijo popolno preglednost v zvezi s sodelovanjem subjektov pri zadevnem projektu, in sicer prek skupne elektronske delovne platforme iz člena 2(2) Sklepa Sveta (SZVP) 2018/909.

               6.   Če neka država članica meni, da so lahko njeni varnostni in obrambni interesi ali varnostni in obrambni interesi Unije zaradi sodelovanja subjekta pri izvajanju projekta PESCO ogroženi, lahko zadevo predloži Svetu, ki lahko, z namenom oceniti situacijo, članice projekta zaprosi za dodatne informacije.

               7.   Sklep (SZVP) 2018/909 se prilagodi v skladu z drugim odstavkom člena 9 Sklepa, tako da se upoštevajo splošni pogoji za sodelovanje tretjih držav pri posameznih projektih PESCO, kot so določeni v tem sklepu.

            Člen 8
            Pregled
            Ta sklep se pregleda, ko je to primerno, najpozneje pa do konca leta 2022.

            Člen 9
            Začetek veljavnosti
            Ta sklep začne veljati na dan sprejetja.

            V Bruslju, 5. novembra 2020

                  Za Svet

                  Predsednik

               M. ROTH

            (1)  UL L 331, 14.12.2017, str. 57.

            (2)  UL L 331, 14.12.2017, str. 65.

            (3)  Sklep Sveta (SZVP) 2018/909 z dne 25. junija 2018 o določitvi skupnih pravil za upravljanje projektov PESCO (UL L 161, 26.6.2018, str. 37).

            (4)  Priporočilo Sveta z dne 6. marca 2018 o časovnem načrtu za izvajanje PESCO (UL C 88, 8.3.2018, str. 1).

            (5)  Priporočilo Sveta z dne 15. oktobra 2018 o zaporedju posameznih stopenj izpolnjevanja večjih obveznosti, prevzetih v okviru stalnega strukturnega sodelovanja (PESCO), in opredelitvi natančnejših ciljev (UL C 374, 16.10.2018, str. 1).

            (6)  Sklep Sveta (SZVP) 2015/1835 z dne 12. oktobra 2015 o določitvi statuta, sedeža in načina delovanja Evropske obrambne agencije (UL L 266, 13.10.2015, str. 55).

            (7)  Dokument o stališču EDA glede zahteve, da imajo tretje države, ki se pridružujejo projektom PESCO, upravni dogovor z EDA (EDA201911157).

            PRILOGA
            PREDLOGA ZA UPRAVNI DOGOVOR MED ČLANICAMI PROJEKTA IN TRETJO DRŽAVO

               1.

                  Uvod

               2.

                  Cilji projekta

               3.

                  Razlogi, področje uporabe, oblika in obseg sodelovanja

               4.

                  Izpolnjevanje splošnih pogojev za sodelovanje s strani tretje države

               5.

                  Pravice in obveznosti

               6.

                  Posamezni prispevek tretje države k projektu

               7.

                  Datum začetka veljavnosti sodelovanja, trajanje in pregled

               8.

                  Konec ali začasna prekinitev

               9.

                  Odgovornost

               10.

                  Varnostne zadeve, razkritje in uporaba informacij

               11.

                  Reševanje sporov

               12.

                  Končne določbe